Voldsomme budsjett-demonstrasjoner i Roma
. Flere titusener demonstrerte lørdag mot statsminister Enrico Lettas ferske statsbudsjett. Budsjettet skal få Italia ut av den økonomiske krisen landet er inne i, men mange er svært misfornøyde med de store kuttene i offentlige tjenester, skriver Reuters. Arbeidsledigheten blant unge i landet er på rekordhøye 40,1 prosent, og så mange som 70.000 personer skal ha vært med på lørdagens demonstrasjoner.Politiet hadde på sin side satt opp sperringer utenfor departementsbygningen. De hadde også bevæpnet seg med skjold og køller. Det var på forhånd ventet at demonstrasjonene kunne bli voldsomme, og en rekke butikker langs ruten folkemengden gikk var stengt. - Vi protesterer fordi vi krever grunnleggende rettigheter; en jobb med lønn og et sted å bo. Alle de mest undertrykte er her for å protestere; arbeidsledige, studenter, immigranter og arbeidere uten trygge jobber, sier en demonstrant tilReuters. Enrico Letta har kun vært statsminister i landet siden april, og leder en regjering under stadig press. For drøyt to uker siden lå Letta an til å felt i parlamentet, men ble reddet da han noe uventet fikk støtte fra tidligere statsminister Silvio Berlusconi. Lettas statsbudsjett ble offentliggjort tirsdag, og har møtt mange protester. Fagforeningene reagerer blant annet på at lønningene i offentlig sektor skal fryses, og mener skattelettene som ble gitt til vanlig arbeidere ikke var store nok. Demonstrantene er også misfornøyde med at det er satt av store summer til å bygge høyhastighetstog til Frankrike. Disse pengene mener demonstrantene at burde blitt brukt på de fattige og arbeidsledige i landet.
Maskerte demonstranter kastet lørdag røykbomber, egg og flasker mot det italienske finansdepartementet